b'\n_START_ARTICLE_\nKava de Tirenis\n_START_SECTION_\nIstorija\n_START_PARAGRAPH_\nManoma, kad Kava de Tirenis yra Strabono minimas etrusk\xc5\xb3 miestas Marcina. Rom\xc4\x97n\xc5\xb3 laikais sl\xc4\x97nis buvo gyvenamas: rasta t\xc5\xb3 laik\xc5\xb3 artefakt\xc5\xb3._NEWLINE_XI a. vienuoliai atsiskyr\xc4\x97liai susirinko Monte Finestra kalno pap\xc4\x97d\xc4\x97je, 2 km \xc4\xaf pietvakarius nuo Kavos, kur dabar yra Korpo di Kava. Juos sutrauk\xc4\x97 lombard\xc5\xb3 didiko Alferijaus, kuris \xc4\x8dia meld\xc4\x97si ir meditavo, \xc5\xa1ventumas. Taip atsirado La Trinit\xc3\xa0 dela Kava benediktin\xc5\xb3 abatija 1011 m. Ji tapo vienu aktyviausiu religiniu ir kult\xc5\xabriniu centru Piet\xc5\xb3 Italijoje._NEWLINE_Ba\xc5\xbeny\xc4\x8dia ir dauguma abatijos pastat\xc5\xb3 buvo modernizuoti 1796 m. I\xc5\xa1liko gotikin\xc4\x97s dengtos arkados, vargonai, sarkofagai. Archyvai dabar yra valstyb\xc4\x97s nuosavyb\xc4\x97, juose yra Codex Legum Longobardorum i\xc5\xa1 1004 m. ir La Kava Biblija._NEWLINE_D\xc4\x97l abat\xc5\xb3 presti\xc5\xbeo ir apsaugos poreikio atsirado gyvenviet\xc4\x97 ir ramiame sl\xc4\x97nyje suklest\xc4\x97jo amatai._NEWLINE_Kelias \xc4\xaf savivald\xc4\x85 buvo l\xc4\x97tas ir da\xc5\xbenai tarp pasaulie\xc4\x8di\xc5\xb3 ir dvasinink\xc5\xb3 buvo \xc4\xaftampa. 1394 m. popie\xc5\xbeius Bonifacas IX paskelb\xc4\x97 Kav\xc4\x85 miestu, atskyr\xc4\x97 nuo Salerno archivyskupyst\xc4\x97s ir padar\xc4\x97 Kavos vyskup\xc4\x85, kuris buvo ir abatu, tiesiogiai pavald\xc5\xb3 \xc5\xa0ven\xc4\x8diausiajam Sostui. Miestie\xc4\x8diai kelis kartus nusiaub\xc4\x97 abatij\xc4\x85 1335-1508 m., reikalaudami savivaldos. Tik popie\xc5\xbeius Leonas X 1513 m. nusileido j\xc5\xb3 reikalavimams su \xe2\x80\x9eSincere Devotionis\xe2\x80\x9c bule._NEWLINE_Kava suklest\xc4\x97jo d\xc4\x97l prekybos ir pramon\xc4\x97s, jos in\xc5\xbeinieriai ir statybininkai dirbo visoje Piet\xc5\xb3 Italijoje. Palaipsniui miesto centras i\xc5\xa1 Kapo di Kavos persik\xc4\x97l\xc4\x97 \xc4\xaf Borgo Ska\xc4\x8diaventi. Toje vietoje i\xc5\xa1liko XV a. stulpai ir tai vis dar laikoma miesto centru._NEWLINE_Didel\xc4\x97 dalis gyventoj\xc5\xb3 gyveno aplinkiniuose kaimuose. Jie vykdavo \xc4\xaf centr\xc4\x85 tik reikalais. Tik turtingieji ten tur\xc4\x97jo savo vilas, o amatininkai gyveno ten vir\xc5\xa1 savo krautuvi\xc5\xb3, kad apsaugot\xc5\xb3 prekes._NEWLINE_Neapolio karalius Ferdinandas I Neapolietis buvo u\xc5\xbepultas An\xc5\xbeu kari\xc5\xb3 prie Sarno 1460 m. J\xc4\xaf i\xc5\xa1gelb\xc4\x97jo Kavos kariai. Kapiton\xc5\xb3 Jo\xc5\xa1ua ir Marino Longo vadovaujami jie nusileido nuo kaln\xc5\xb3 ir u\xc5\xbepuol\xc4\x97 angevinus. \xc5\xa0ie ne\xc5\xbeinojo prie\xc5\xa1\xc5\xb3 skai\xc4\x8diaus, tad atsitrauk\xc4\x97 ir Ferdinandas gr\xc4\xaf\xc5\xbeo \xc4\xaf Neapol\xc4\xaf per Nol\xc4\x85. D\xc4\x97kingas karalius nusiunt\xc4\x97 merui Onofrio Scannapieco tu\xc5\xa1\xc4\x8di\xc4\x85 lap\xc4\x85, kad \xc5\xa1is gal\xc4\x97t\xc5\xb3 papra\xc5\xa1yti ko panor\xc4\x97j\xc4\x99s. Miestie\xc4\x8diai nusprend\xc4\x97 nieko nepra\xc5\xa1yti ir karaliuis suteik\xc4\x97 miestui Fedelissima (i\xc5\xa1tikimiausias) titul\xc4\x85. Kiekvienais metais pirm\xc4\x85 liepos sekmadien\xc4\xaf 1000 \xc5\xbemoni\xc5\xb3 \xc5\xbeygiuoja su to meto kostiumais pagal muzik\xc4\x85.'